দুই দফা দাবিতে কর্মবিরতি পালন করেছে বাংলাদেশ বিচার বিভাগীয় কর্মচারী এসোসিয়েশন, বান্দরবান জেলা শাখা

Mon, 05 May 2025 09:27:55 +0000

⁣সুপ্রীম কোর্টের অধীনে পৃথক সচিবালয়,বিচার বিভাগের সহায়ক কর্মচারী হিসেবে বাংলাদেশ জুডিসিয়াল সার্ভিস বেতন স্কেলের আলোকে বেতন ভাতা প্রদান,জুডিসিয়াল সার্ভিস বেতন স্কেলের ১ম-৬ষ্ঠ গ্রেডের পরবর্তী ৭ম-১২তম গ্রেডভুক্ত করা সহ বিদ্যমান ব্লকপদ বিলুপ্ত করে যোগ্যতা ও জ্যেষ্ঠতার ভিত্তিতে পদোন্নতির সুযোগ রেখে স্বতন্ত্র নিয়োগবিধি প্রণয়নের দুই দুই দফা দাবিতে কেন্দ্রিয় কর্মসূচির অংশ হিসেবে দুই ঘণ্টা কর্মবিরতি পালন করেছে বাংলাদেশ বিচার বিভাগীয় কর্মচারী এসোসিয়েশন, বান্দরবান জেলা শাখা।

সোমবার (৫ই মে) বান্দরবান জেলা ও দায়রা জজ আদালত ও চীফ জুডিসিয়াল ম্যাজিস্ট্রেট আদালতে কর্মরত কর্মচারীরা নিজ নিজ আদালত চত্ত্বরে অবস্থান করে কর্মবিরতি পালন করেন।

এসময় বাংলাদেশ বিচার বিভাগীয় কর্মচারী এসোসিয়েশন, বান্দরবান জেলা শাখার সভাপতি মোঃ কামরুল হাসান বলেন ২০১৮ সাল থেকে দাবী বাস্তবায়নের জন্য কেন্দ্রিয় কমিটির পক্ষ থেকে সরকারের বিভিন্ন পর্যায়ে দাবী তোলা হয়েছে, দাবীর বিষয়ে রাষ্ট্রের সর্বোচ্চ পর্যায় পর্যন্ত একাধিকবার আলোচনা করা হয়েছে।

আলোচনায় দাবী বাস্তবায়নে আশ্বাস প্রদান করা হলেও দৃশ্যমান কোনো অগ্রগতি হয়নি।

তিনি বলেন অন্তবর্তীকালীন সরকারের গঠিত বিচার বিভাগ সংস্কার কমিশনের সাথে গত ১২ নভেম্বর ২০২৪ তারিখ কেন্দ্রিয় কমিটির নেতৃবৃন্দ সাক্ষাৎ করে দুই দফা দাবী উত্থাপন করলেও অন্তবর্তীকালীন সরকারের নিকট বিচার বিভাগ সংস্কার কমিশন কর্তৃক জমাকৃত প্রতিবেদনের সুপারিশে অধস্তন আদালতের সহায়ক কর্মচারীগণকে বিচার বিভাগের সহায়ক কর্মচারী হিসাবে বাংলাদেশ জুডিসিয়াল সার্ভিস বেতন স্কেলের আলোকে বেতন-ভাতাদি প্রদানের বিষয়ে কোনো প্রস্তাব রাখা হয়নি।

এসময় তিনি বলেন সরকারের পক্ষ থেকে তাদের দুই দফা বাস্তবায়নের দৃশ্যমান কোনো অগ্রগতি না হওয়ায় পূর্ব ঘোষিত কর্মসূচী হিসেবে আজ এ কর্মবিরতি পালনে বাধ্য হয়েছেন।

এসময় উপস্থিত ছিলেন বাংলাদেশ বিচার বিভাগীয় কর্মচারী এসোসিয়েশন, বান্দরবান জেলা শাখার, সাধারণ সম্পাদক শহীদুল্লাহ কায়সার, প্রধান উপদেষ্টা সামির হোসাইন,উপদেষ্টামন্ডলীর সদস্যগণ, কার্যকরী কমিটির নেতৃবৃন্দ ও বিভিন্ন পর্যায়ের কর্মচারী।