কুমিল্লায় শিক্ষার্থীদের ওপর হামলার ঘটনায় ৬ আইনজীবী কারাগারে পাঠানোর নির্দেশ দিয়েছে আদালত

Mon, 21 Apr 2025 13:21:50 +0000

⁣কুমিল্লা প্রতিনিধি।।

কুমিল্লায় জুলাই ছাত্র আন্দোলনের সময় কুমিল্লা মহানগরীর পুলিশ লাইন্সে শিক্ষার্থীদের ওপর হামলার ঘটনায় দায়ের হওয়া মামলায় কুমিল্লা আইনজীবী সমিতির সাবেক সভাপতি ও সাবেক পিপি অ্যাডভোকেট মোস্তাফিজুর রহমান লিটনসহ ছয় আইনজীবীকে কারাগারে পাঠানোর নির্দেশ দিয়েছে আদালত।

সোমবার (২১ এপ্রিল) দুপুরে কুমিল্লার সিনিয়র জেলা ও দায়রা জজ মোহাম্মদ মাহাবুবুর রহমানের বেঞ্চে শুনানি শেষে উক্ত মামলার অন্যতম ছয় আসামির জামিন নামঞ্জুর করে কারাগারে পাঠানোর নির্দেশ দেন।

কুমিল্লা আইনজীবী সমিতির সাবেক সভাপতি মুস্তাফিজুর রহমান লিটন ছাড়াও ৩ আগস্টের এই মামলায় কারাগারে পাঠানো হয়েছে আইনজীবী সমিতির সাবেক সাধারণ সম্পাদক জাহাঙ্গীর আলম ভূঁইয়া, সাবেক এপিপি এএমএম মহিন, অ্যাডভোকেট জহুর হাসান চৌধুরী সোহাগ, অ্যাডভোকেট সাইফুল ইসলাম ভূঁইয়া ও অ্যাডভোকেট জাকির হোসেনকে ।

কারাগারে পাঠানোর বিষয়টি নিশ্চিত করেন, কুমিল্লা আদালতের পাবলিক প্রসিকিউটর (পিপি) অ্যাডভোকেট কাইমুল হক রিংকু।

তিনি বলেন, এ মামলার সর্বমোট আসামি ২৬১ জন। গত ১১ আগস্ট কুমিল্লা মহানগর বৈষম্যবিরোধী ছাত্র আন্দোলনের অন্যতম সংগঠক ইনজামামুল হক রানা বাদী হয়ে মামলাটি দায়ের করেন। এ মামলায় ২৪ জন আসামি শুনানিতে উপস্থিত ছিলেন। তাদের মধ্যে ছয় আসামিকে কারাগারে পাঠানোর নির্দেশ দেন আদালত। এই মামলার অন্যতম দুই আসামি অ্যাড. জিয়াউল হাসান চৌধুরী সোহাগ এবং অ্যাড. মইন পলাতক রয়েছেন। পলাতক আসামিদের ওয়ারেন্ট জারি হয়েছে।

রায়ের বিষয়ে বৈষম্যবিরোধী ছাত্র আন্দোলনের নেতৃত্বরা বলেন, ৩ আগস্ট কুমিল্লায় যে নারকীয় তাণ্ডব চালানো হয়েছে, আদালতের মাধ্যমে তাদের বিচার নিশ্চিত করতে হবে। তাণ্ডবের সঙ্গে অনেক আইনজীবী জড়িত রয়েছেন তাদেরকে বিচারের আওতায় এনে দৃষ্টান্ত স্থাপন করতে হবে। এই মামলায় আসামিদের বিচার নিশ্চিত করতে কোনো আইনজীবী যদি অসহযোগিতা করে; তাদের বিরুদ্ধেও প্রয়োজনীয় ব্যবস্থা নেওয়ার দাবি জানান তারা।