কুমিল্লার আদালতে সাবেক বার সেক্রেটারির ওপর আইনজীবীদের হামলা

Mon, 17 Mar 2025 10:57:12 +0000

মামলার হাজিরা দিতে আসলে কুমিল্লার সিনিয়র জেলা ও দায়রাজজ মো. মাহাবুবুর রহমানের আদালতের সাবেক এক বার সেক্রেটারির ওপর হামলার ঘটনা ঘটেছে। সোমবার (১৭ মার্চ) দুপুর ১টার দিকে কুমিল্লা জেলা ও দায়রা জজ আদালতের ২য় তলায় এ ঘটনা ঘটে। এ ঘটনার পর তার জামিন না মঞ্জুর করে জেল হাজতে প্রেরণ করেছে ওই আদালতের বিচারক মো. মাহাবুবুর রহমান।

ওই বার সেক্রেটারির নাম মো. আবু তাহের। তিনি কুমিল্লা আইনজীবী সমিতির সাবেক সাধারণ সম্পাদক।

জানা গেছে, প্রায় সোয়া ৪ কোটি টাকা আত্মসাতের অভিযোগে কুমিল্লার জেলা আইনজীবী সমিতির সাবেক সাধারণ সম্পাদক এডভোকেট মো. আবু তাহের ও হিসাব রক্ষক কাজী সুমনের বিরুদ্ধে কুমিল্লা বিজ্ঞ আদালতে মামলা করেন আইনজীবী সমিতির সাধারণ সম্পাদক মো. জাহাঙ্গীর আলম ভূইয়া। মামলা সূত্রে জানা গেছে, সাবেক সাধারণ সম্পাদক মো. আবু তাহের ২০২২ - ২০২৩ ও ২০২৩ - ২০২৪ কার্যকালে উভয়ে মিলে ৪ কোটি ২৪ লক্ষ ৭শত ২০ টাকা আত্মসাত করেন।

জানা গেছে, আবু তাহের হাইকোর্ট থেকে অর্থ আত্মসাতের মামলার আগাম জামিন নেন। জামিনের মেয়াদ শেষ হওয়ায় জেলা ও দায়রাজজ আদালতে আত্মসমর্পণ করতে আসেন। দুপুরে আসলে সরাসরি তিনি এজলাসে যাচ্ছিলেন। মাক্স পরে এজলাসে যাওয়ার পথে আইনজীবীরা তাকে দেখে ধাওয়া দেয়। এসময় তিনি দৌড়ে এজলাসে ঢুকতে যাওয়ার আগেই আইনজীবীরা তাকে এলোপাতাড়ি কিল, ঘুষি মারেন। একপর্যায়ে তিনি এজলাসে ঢুকে পড়েন। এসময় আইনজীবীরা তাকে হামলার চেষ্টা করলেও বিচারক চলে আসেন। পরে আইনজীবীরা এজলাসের বাইরে অবস্থান করেন। পরে আদালত উভয় পক্ষের শুনানি শেষে সিডব্লিউ মূলে জেল হাজতে প্রেরণ করেন।

এদিকে তাকে জেল হাজতে প্রেরণের সময় আবার আইনজীবীরা জড়ো হতে থাকেন। বেলা ৩টার কিছু সময় আগে পুলিশ ও সেনাবাহিনীর নিরাপত্তা বেষ্টনীর মধ্য দিয়ে প্রিজন ভ্যানে তোলা হয়। এসময় তার মাথায় হেলমেট ও শরীরে বুলেট প্রুফ জ্যাকেট পরিহিত অবস্থায় দেখা যায়।